**50/2008. (III. 14.) Korm. rendelet**

**a felsőoktatási intézmények képzési, tudományos célú és fenntartói normatíva alapján történő finanszírozásáról**

A Kormány a felsőoktatásról szóló 2005. évi CXXXIX. törvény (a továbbiakban: felsőoktatási törvény) 153. §-ának (1) bekezdése 20. pontjában kapott felhatalmazás alapján, az Alkotmány 35. § (1) bekezdésének *b)* pontjában megállapított feladatkörében eljárva a következőket rendeli el:

**1. §** (1) E rendelet hatálya – a (2) bekezdésben foglaltak kivételével –

*a)* az állami felsőoktatási intézményekre,

*b)* az egyházi felsőoktatási intézményekre, valamint

*c)* a külön megállapodás alapján magán, illetve alapítványi felsőoktatási intézményekre

(a továbbiakban együtt: felsőoktatási intézmények) terjed ki.

(2) E rendelet hatálya – a közigazgatási, rendészeti, katonai vagy nemzetbiztonsági felsőoktatás körébe nem tartozó képzések kivételével – nem terjed ki a Nemzeti Közszolgálati Egyetemre.

**2. §** (1) E rendelet alkalmazásában a felsőoktatási intézmények államilag támogatott hallgatóinak tekintendők

*a)* teljes idejű és részidős első felsőfokú szakképzésben,

*b)* teljes idejű és részidős egyetemi, főiskolai első alapképzésben,

*c)* teljes idejű és részidős első alap-, osztatlan és mesterképzésben,

*d)* teljes idejű első egyetemi kiegészítő képzésben,

*e)* teljes idejű első doktori képzésben

államilag támogatott helyre felvett hallgatói jogviszonnyal rendelkező hallgatók.

(2) E rendelet alkalmazásában – a felsőoktatási törvény 55. §-ának (2) bekezdésében meghatározott idő figyelembevételével – ugyancsak a felsőoktatási intézmények államilag támogatott hallgatóinak tekintendők

*a)* bármely államilag támogatott első közismereti tanári, hittanári vagy hittanár-nevelő szakon, illetve közös képzésben tanulmányokat folytató hallgató a magyar nyelvű képzésekben, a második közismereti tanári szakképzettség megszerzéséhez felvett szakon a teljes idejű és részidős képzésben legfeljebb az első alkalommal felvett második tanári szak képesítési követelményeiben meghatározott képzési időtartamban,

*b)* bármely olyan szakon államilag támogatott helyre felvett hallgatói jogviszonnyal rendelkező hallgató a magyar nyelvű képzésekben, amelynek képesítési követelményei írják elő, hogy a hallgatónak felsőoktatási oklevéllel kell rendelkeznie,

*c)* bármely szakon költségtérítéses képzésből az intézmény döntése alapján az intézménynél már meglévő államilag támogatott helyre átvett hallgató, a kilépett hallgató képzési idejéből még hátralévő időtartamban,

*d)* nemzetközi megállapodás vagy jogszabály alapján a magyar állampolgárságú hallgatókkal azonos elbírálás alá eső külföldi állampolgárságú hallgatók, ha a jelen paragrafus bármely pontjában rögzített egyéb feltételeknek is megfelelnek,

*e)* az, aki államilag támogatott helyen további (párhuzamos) hallgatói jogviszonyt létesített – feltéve, hogy az adott képzési szinten korábban végbizonyítványt nem szerzett.

(3) E rendelet alkalmazásában – a nemzeti felsőoktatásról szóló 2011. évi CCIV. törvény 46. § (3) bekezdésben meghatározott mérték figyelembevételével – ugyancsak a felsőoktatási intézmények államilag támogatott hallgatóinak tekintendő a magyar állami ösztöndíjas illetve a magyar állami részösztöndíjas hallgató.

**3. §** (1) Az államilag támogatott hallgatók képzésének költségvetési támogatása a normatív képzési, tudományos célú és fenntartói támogatással történik, amelynek e rendelet alapján számított intézményi költségvetési támogatási mértéke – az éves költségvetésben meghatározott felsőoktatási támogatás összegétől függően – legfeljebb 15%-kal csökkenhet, és amit kiegészíthet egyes speciális feladatok támogatása.

(2) A normatív költségvetési támogatás részei:

*a)* a képzési támogatás,

*b)* a tudományos célú támogatás,

*c)* a fenntartói támogatás.

**4. §** (1) A képzési támogatás a felsőoktatási intézményeknek – az e rendelet módosításáról szóló 70/2008. (IV. 3.) Korm. rendelettel beiktatott –, e rendelet mellékletében részletezett szakjaihoz, képzési területeihez tartozó államilag támogatott számított hallgatói létszáma és a mellékletben szereplő képzési normatívák szorzatával megállapított támogatás összege.

(2) A számított hallgatói létszám a költségvetési évet megelőző év október 15-i statisztikai hallgatói létszám alapján a jogosult létszám, a páratlan félévű képzés éves létszámra történő korrigálásával. A számított hallgatói létszámba egy teljes idejű képzésben részt vevő hallgató egy főnek, míg egy részidős képzésben részt vevő, illetve egy távoktatás tagozatos hallgató 0,5 főnek számít, függetlenül attól, hogy a hallgató egy- vagy többszakos. A kifutó többszakos képzések esetében a magasabb képzési normatíva szerinti szak alapján, a felmenő rendszerű új tanári szakokon a mestertanári normatíva szerint történik a hallgató besorolása. Párhuzamos képzésben részt vevő jogosult hallgatót mind a két intézményben, vagy egy intézményben mind a két szaknak megfelelően figyelembe kell venni. A felsőoktatási törvény 55. § (2) bekezdésében meghatározott, a hallgató támogatási idejének két féléves meghosszabbodása esetén az intézmény jogosult – ezen időszakra is – a normatív képzési támogatás igénylésére.

(3) A felsőoktatási törvény 3. számú mellékletében meghatározott számítási alap összege – figyelemmel a felsőoktatási törvény 163/A. §-ának rendelkezéseire – a 2012-es költségvetési évben 230 000 Ft.

(4) A felsőoktatási intézményeknek a képzési támogatásból kell képezni és szabályzatukban rögzíteni az államilag támogatott képzésben részt vevő hallgató külföldi résztanulmányaihoz biztosítható ösztöndíj forrását.

**5. §** (1) A tudományos célú támogatás finanszírozása a felsőoktatási törvény 131. § (2)–(3) bekezdése alapján az alábbi elemekből tevődik össze:

*a)* a teljes munkaidőben foglalkoztatott oktatók, valamint a kutatók számított létszáma,

*b)* az államilag támogatott teljes idejű képzésben részt vevő doktorandusz hallgatók létszáma,

*c)* a teljes munkaidőben foglalkoztatott oktatók közül a minősítettek létszáma,

*d)* az adott költségvetési évben és az azt megelőző két évben fokozatot szerzett teljes munkaidőben foglalkoztatott oktatók száma,

*e)* az adott költségvetési évben odaítélt fokozatok száma

és a mellékletben szereplő tudományos célú normatívák szorzatával megállapított támogatás összege.

(2) E rendelet alkalmazásában a felsőoktatási intézmények kutatói és oktatói a közalkalmazottak jogállásáról szóló 1992. évi XXXIII. törvény 2. számú mellékletében felsorolt munkaköröket betöltő kutatók, illetve teljes munkaidős oktatók. A kutatók számított létszáma a kutatók teljes munkaidejűre átszámított létszáma.

(3) E rendelet alkalmazásában minősített oktatók azok a teljes munkaidőben foglalkoztatott oktatók, akik a felsőoktatási törvény 149. §-ának (5) bekezdésében meghatározott tudományos fokozattal (PhD, DLA) rendelkeznek.

(4) Az (1) bekezdés *a)* pontjában jelzett alkalmazottak létszáma az államilag támogatott intézményi számított hallgatói létszámának arányában vehető figyelembe.

**6. §** (1) Az állami felsőoktatási intézmények 2012. évi fenntartói támogatásának meghatározása az előző évi összeg alapján, bázis jelleggel történik.

(2) Az (1) bekezdésben meghatározottakat az egyházi felsőoktatási intézmények esetében is kell alkalmazni.

**7. §** (1) A felsőfokú szakképzésben részt vevő hallgatók után az intézmények az alapképzés képzési normatívái szerint részesülnek támogatásban.

(2) A fogyatékossággal élő hallgatók tényleges létszáma után az adott felsőoktatási intézményt a melléklet szerinti kiegészítő normatív támogatás illeti meg. A kiegészítő normatív támogatás a fogyatékossággal élők sajátos igényeinek megfelelő feltételek javítása érdekében szükségessé váló feladatok finanszírozására használható fel.

**8. §** A nem állami felsőoktatási intézmények – a velük kötött megállapodás alapján – e rendeletben szabályozott eljárás szerint részesülnek költségvetési támogatásban.

**9. §** (1) Az e rendeletben részletezett jogcímek szerint megállapított költségvetési támogatás összegével – amely az intézmények alaptevékenységének ellátására szolgál fedezetül – az intézmények a vonatkozó jogszabályok keretei között önállóan rendelkeznek.

(2) Az intézmények a részükre biztosított költségvetési támogatás felhasználásáról – sajátosságaik figyelembevételével, a működőképesség fenntartásának szem előtt tartásával – belső szabályozással döntenek. Az intézmények vezető testületeinek feladata dönteni a támogatási összeg központosított és decentralizált részre való felosztásáról, illetve ez utóbbi szervezeti egységekhez, gazdálkodási egységekhez való eljuttatásának rendjéről.

(3) Az intézmények a normatív támogatásra a költségvetési évre vonatkozó, államilag támogatott hallgatói létszám és az e rendeletben foglalt egyéb mutatók közlése nyomán válnak jogosulttá. A hallgatói létszámra és a mutatókra vonatkozó adatoknak megfeleltethetőknek kell lenniük a felsőoktatási információs rendszer számára szolgáltatott adatokkal.

(4) Az intézmények a normatív támogatás jogosultságára és mértékére vonatkozóan az éves költségvetési beszámolóban számolnak el. A tényleges jogosultság megállapításkor

*a)* hallgatók, az oktatók és a kutatók esetében költségvetési évet megelőző év októberi és az adott év októberi létszámadatait,

*b)* az 5. § (1) bekezdés *d)* pont esetében az adott költségvetési évben és az azt megelőző két évben az év végéig fokozatot szerzett teljes munkaidőben foglalkoztatott oktatókat,

*c)* az egyéb mutatók esetében pedig az adott költségvetési évre vonatkozó adatokat

kell figyelembe venni.

**9/A. §** A felsőoktatási intézmény a magyar állami (rész)ösztöndíjjal támogatott hallgatókkal kötendő hallgatói szerződésben meghatározott összeget a 2. mellékletben meghatározott keretek között állapíthatja meg azzal, hogy az osztatlan tanárképzés esetén az iránymutató képzési költségkeret éves szinten 600 000–800 000 Ft/fő, felsőoktatási szakképzésben 140 000–400 000 Ft/fő.

**10. §** (1) Ez a rendelet a kihirdetését követő harmadik napon lép hatályba, rendelkezéseit 2008. január 1-jétől kell alkalmazni.

(2) E rendeletnek a felsőoktatási intézmények képzési, tudományos célú és fenntartói normatíva alapján történő finanszírozásáról szóló 50/2008. (III. 14.) Korm. rendelet módosításáról szóló 3/2012. (I. 23.) Korm. rendelettel megállapított 4. § (3) bekezdését, 6. § (1) bekezdését, 9/A. §-át, 1–2. mellékletét 2012. január 1-jétől kell alkalmazni.

*1. melléklet az 50/2008. (III. 14.) Korm. rendelethez*

**Képzési és tudományos célú normatívák (E Ft/fő/év)**

|  |  |  |  |  |  |  |  |
| --- | --- | --- | --- | --- | --- | --- | --- |
| Megnevezés | Képzési normatívák | | | | | | Tudományos normatívák |
| Szakok, képzési területek | Doktori | Mester képzés (MA, MSc) | Alapképzés (BA, BSc) | Osztatlan | Egyetemi | Főiskolai |
| orvos, fogorvos, állatorvos |  |  |  | 720 | 720 |  |  |
| gyógyszerész |  |  |  | 679 | 679 |  |  |
| építész, építőművész |  |  |  | 449 | 449 |  |  |
| jogász |  |  |  | 299 | 299 |  |  |
| mester tanár |  | 605 |  |  |  |  |  |
| művészeti, művészetközvetítő |  | 940 | 518 | 679 | 679 | 518 |  |
| egészségügyi |  | 605 | 518 |  | 679 | 518 |  |
| repülőmérnöki |  |  | 518 |  |  | 518 |  |
| agrár, műszaki, természet-tudományi, informatika, sporttudományi, nemzetiségi, szociális, pszichológia |  | 605 | 345 | 449 | 449 | 345 |  |
| gyógypedagógus, konduktor |  | 605 | 518 |  | 518 | 518 |  |
| gazdasági, jogi-igazgatási, bölcsész, társadalomtudományi |  | 405 | 230 |  | 230 | 210 |  |
| tanító-óvó |  |  | 230 |  |  | 210 |  |
| hitéleti |  | 405 | 230 | 323 | 230 | 210 |  |
| teljes munkaidős oktatók |  |  |  |  |  |  | 1300 |
| számított kutatók |  |  |  |  |  |  | 1300 |
| minősített teljes munkaidős oktatók |  |  |  |  |  |  | 1700 |
| fokozatot szerzettek |  |  |  |  |  |  | 1300 |
| odaítélt fokozatok |  |  |  |  |  |  | 600 |
| államilag támogatott doktoranduszok |  |  |  |  |  |  |  |
| társ.tud. bölcsész, művészeti | 650 |  |  |  |  |  | 500 |
| term.tud., műszaki, művészeti DLA | 975 |  |  |  |  |  | 900 |
| fogyatékossággal élő hallgatók után járó kiegészítő támogatás normatívája | 120 | | | | | | |

*2. melléklet az 50/2008. (III. 14.) Korm. rendelethez*

**Az egyes képzési területek iránymutató képzési költségkeretei (E Ft/fő/év)**

|  |  |  |  |  |  |  |
| --- | --- | --- | --- | --- | --- | --- |
|  | Képzési terület/képzési ág | | Költségkeretek | | | |
| alapképzés | | mesterképzés | |
| (osztatlan) | |
| -tól | -ig | -tól | -ig |
| A) ALAP- ÉS MESTERKÉPZÉS | | |  |  |  |  |
|  | 1. AGRÁR | |  |  |  |  |
| 1 |  | agrár műszaki | 350 | 500 | 610 | 800 |
| 2 |  | élelmiszer- és kertészmérnöki | 350 | 500 | 610 | 800 |
| 3 |  | gazdasági-vidékfejlesztési és informatikus agrár mérnöki | 350 | 500 | 610 | 800 |
| 4 |  | környezetgazdálkodási és természetvédelemi mérnöki | 350 | 500 | 610 | 800 |
| 5 |  | mezőgazdasági | 350 | 500 | 610 | 800 |
|  | 2. BÖLCSÉSZETTUDOMÁNY | |  |  |  |  |
| 6 |  | magyar | 230 | 400 | 450 | 600 |
| 7 |  | modern filológia | 230 | 400 | 450 | 600 |
| 8 |  | ókori és keleti filológia | 230 | 400 | 450 | 600 |
| 9 |  | pedagógia-pszichológia (pszichológia szak nélkül) | 230 | 400 | 450 | 600 |
| 10 |  | pszichológia szak | 450 | 600 | 650 | 800 |
| 11 |  | szabad bölcsészet | 230 | 400 | 450 | 600 |
| 12 |  | történelem | 230 | 400 | 450 | 600 |
|  | 3. GAZDASÁGTUDOMÁNYOK | |  |  |  |  |
| 13 |  | közgazdasági | 350 | 500 | 450 | 700 |
| 14 |  | üzleti | 300 | 700 | 500 | 800 |
|  | 4. INFORMATIKA | |  |  |  |  |
| 15 |  | informatikai | 360 | 600 | 650 | 850 |
|  | 5. JOGI | |  |  |  |  |
| 16 |  | igazságügyi, munkajogi | 240 | 400 | 450 | 650 |
|  | 6. MŰSZAKI | |  |  |  |  |
| 17 |  | műszaki képzési ágak | 350 | 650 | 610 | 800 |
|  | 7. MŰVÉSZET | |  |  |  |  |
| 18 |  | művészeti képzési ágak | 600 | 1600 | 700 | 1900 |
|  | 8. MŰVÉSZETKÖZVETÍTÉS | |  |  |  |  |
| 19 |  | művészetközvetítés képzési ágak | 550 | 700 | – | – |
|  | 9. ORVOS ÉS EGÉSZSÉGTUDOMÁNY | |  |  |  |  |
| 20 |  | egészségtudományi | 500 | 600 | 600 | 800 |
|  | 10. PEDAGÓGUSKÉPZÉS | |  |  |  |  |
| 21 |  | gyógypedagógus | 500 | 550 | 650 | 750 |
| 22 |  | óvodapedagógus, tanító | 230 | 400 | – | – |
| 23 |  | tanár | – | – | 600 | 800 |
|  | 11. SPORTTUDOMÁNY | |  |  |  |  |
| 24 |  | sport | 350 | 450 | 610 | 800 |
| 25 |  | testkultúra | 350 | 450 | 610 | 800 |
|  | 12. TÁRSADALOMTUDOMÁNY | |  |  |  |  |
| 26 |  | politikatudomány | 300 | 600 | 450 | 800 |
| 27 |  | társadalomismeret | 300 | 600 | 450 | 800 |
| 28 |  | szociális | 300 | 450 | 600 | 800 |
|  | 13. TERMÉSZETTUDOMÁNY | |  |  |  |  |
| 29 |  | természettudományi képzési ágak | 350 | 600 | 610 | 800 |
| B) OSZTATLAN KÉPZÉS | | |  |  |  |  |
|  | 1. AGRÁR | |  |  |  |  |
| 30 |  | állatorvostudományi |  | – | 2000 | 2400 |
| 31 |  | erdőmérnöki |  | – | 450 | 500 |
|  | 5. JOGI | |  |  |  |  |
| 32 |  | jogász |  |  | 300 | 700 |
|  | 6. MŰSZAKI | |  |  |  |  |
| 33 |  | építészmérnöki |  | – | 650 | 800 |
|  | 7. MŰVÉSZETI | |  |  |  |  |
| 34 |  | építőművész |  | – | – | – |
| 35 |  | művészeti ágak |  | – | 1000 | 1900 |
|  | 9. ORVOS- ÉS EGÉSZSÉGTUDOMÁNY | |  |  |  |  |
| 36 |  | orvos, fogorvos |  | – | 1900 | 2700 |
| 37 |  | gyógyszerész |  | – | 1500 | 1600 |